ΓΡΑΠΤΗ ΕΡΩΤΗΣΗ E-0453/99

υποβολή: Honório Novo (GUE/NGL) προς την Επιτροπή

(5 Μαρτίου 1999)

Θέμα: Οικονομική κρίση και ο αντίκτυπός της στην κοινοτική ναυπηγική βιομηχανία

Στην απάντησή της 23/2/1998(1) στην ερώτηση P-0134/98, η Επιτροπή εξέφραζε την ανησυχία της σχετικά με τον ενδεχόμενο αντίκτυπο της ασιατικής οικονομικής κρίσης στον τομέα της ναυπηγικής βιομηχανίας. Προσέθετε η Ευρωπαϊκή Επιτροπή ότι "το σχέδιο του Διεθνούς Νομισματικού Ταμείου (ΔΝΤ), που έγινε δεκτό από την Κορέα, προβλέπει μόνο οικονομική παρέμβαση που έχει σαν σκοπό την αποφυγή της κατάρρευσης του οικονομικού και τραπεζικού συστήματος, και με κανένα τρόπο, τη χορήγηση πόρων στους βιομηχανικούς τομείς.... οι διαρθρωτικές προσαρμογές που απαιτεί το ΔΝΤ, καθώς και οι δραστικές προϋποθέσεις που τίθενται... θα επιτρέψουν να αποφευχθεί η επανάληψη σφαλμάτων, που παρακίνησαν τα εργοτάξια της Κορέας σε αλόγιστες επενδύσεις σε παραγωγικό δυναμικό..."

Στο μεταξύ κατά τη διάρκεια του έτους 1998 διαπιστώθηκε, αντίθετα από ό,τι αναφερόταν στην απάντηση προς το Ευρωπαϊκό Κοινοβούλιο, ότι οι οικονομικοί και τραπεζικοί οργανισμοί της Κορέας διέγραψαν τα τεράστια χρέη των ναυπηγείων της χώρας αυτής και/ή παρέσχον εγγύηση για να εξασφαλίσουν την εκ νέου εκμετάλλευση των δυνατοτήτων της κορεατικής ναυπηγικής βιομηχανίας.

Το γεγονός αυτό επέτρεψε στην Κορέα να αποκομίσει μερίδιο της τάξης περίπου του 30 % στην ανάληψη νέων παραγγελιών, κυρίως λόγω της αυξημένης στρέβλωσης μεταξύ των επιπέδων των τιμών της δραστηριότητας αυτής σε παγκόσμια κλίμακα. Η αύξηση αυτή παραγωγικής δραστηριότητας εκ μέρους της Κορέας ενδέχεται να έχει ανεπανόρθωτες συνέπειες για την κοινοτική ναυπηγική βιομηχανία.

Για το λόγο αυτό, ζητώ από την Επιτροπή να αναφέρει:

1. Τι πράττει ή σκέπτεται να πράξει για να αξιολογήσει τα αποτελέσματα που θα έχει η συγκεκριμένη βιομηχανική και εμπορική πολιτική της Κορέας στον τομέα της κοινοτικής ναυπηγικής βιομηχανίας;

2. Εκτιμά ότι οι ισχύουσες ρυθμίσεις για την ευρωπαϊκή ναυπηγική βιομηχανία θα επιτρέψουν στα ευρωπαϊκά ναυπηγεία να αντισταθούν στη νέα κορεατική επίθεση; Εάν όχι, ποιες τροποποιήσεις προτίθεται να προτείνει η Επιτροπή στις ρυθμίσεις αυτές;

3. Ποια άλλα σφαιρικά μέτρα σκοπεύει να προτείνει για την προάσπιση της ευρωπαϊκής ναυπηγικής βιομηχανίας και τη διασφάλιση ενός θεμιτού ανταγωνισμού σε παγκόσμιο επίπεδο;

Απάντηση του Sir Leon Brittan εξ ονόματος της Επιτροπής

(27 Απριλίου 1999)

Όπως έχει ήδη αναφέρει στις απαντήσεις της προς τις γραπτές ερωτήσεις E-134/98 του κυρίου Jarzembowski(2) και E-265/99 του κυρίου Cabezon Alonso(3), η Επιτροπή θεωρεί ότι οι ενισχύσεις του Διεθνούς Νομισματικού Ταμείου (ΔΝΤ) δεν αποβλέπουν στην παροχή βοήθειας προς οποιονδήποτε βιομηχανικό τομέα και ειδικότερα προς τη ναυπηγική βιομηχανία.

Σε ό,τι αφορά τα συστήματα εγγυήσεων κατά την εξαγωγή, στα οποία αναφέρθηκε το Αξιότιμο Μέλος του Κοινοβουλίου, πρόκειται για τρέχουσα πρακτική που ακολουθείται και στους κόλπους της Κοινότητας. Τα συστήματα αυτά δεν αποτελούν, λοιπόν, αυτά καθαυτά αθέμιτες ενισχύσεις. Σύμφωνα με τις πληροφορίες που παρείχαν οι κορεατικές αρχές, οι εγγυήσεις παρεσχέθησαν σε εμπορική βάση, σύμφωνα με τους κανόνες της αγοράς. Όσον αφορά τη διαγραφή των χρεών, οι ίδιες αυτές αρχές δήλωσαν ότι ήταν το αποτέλεσμα αποφάσεων που έλαβαν τα δικαστήρια, σε συμφωνία με τους πιστωτές, στο πλαίσιο της εθνικής νομοθεσίας για τις πτωχεύσεις και στη βάση καθαρά εμπορικών εκτιμήσεων.

Η Επιτροπή παρακολουθεί προσεκτικά τις ακριβείς προϋποθέσεις και τους όρους που διέπουν τα συστήματα αυτά για να εξακριβωθεί η συμμόρφωση με τους διεθνείς κανόνες. Κατά τον ίδιο τρόπο, παρακολουθεί προσεκτικά από κοινού με τα κράτη μέλη την υλοποίηση των μεταρρυθμίσεων που επέβαλε το ΔΝΤ στην Κορέα. Ωστόσο, θα πρέπει να υπογραμμισθεί ότι εναπόκειται στο ΔΝΤ και όχι στην Επιτροπή, να διενεργήσει αποτελεσματικό έλεγχο.

Όσον αφορά την κατάσταση των διεθνών τιμών πλοίων, θα μπορούσε να γίνει η σκέψη ότι οι συνέπειες της υποτίμησης του ουόν θα μετριασθούν με την άνοδο του κορεατικού νομίσματος και ότι έτσι θα μπορούσε να επιτευχθεί βελτίωση.

Τέλος, αν δεν υπάρξει συμφωνία με τον Οργανισμό Οικονομικής Συνεργασίας και Ανάπτυξης (ΟΟΣΑ), η τρέχουσα ρύθμιση για τις ενισχύσεις στη ναυπηγική βιομηχανία αποβλέπει στη βελτίωση της ανταγωνιστικότητας της κοινοτικής βιομηχανίας για να μπορέσει αυτή να ανταποκριθεί στις προκλήσεις που θέτει ο διεθνής ανταγωνισμός. Οι ενισχύσεις στην παραγωγή, οι οποίες διατηρήθηκαν έως τα τέλη του 2000 στο επίπεδο του 9 % θα πρέπει επίσης να επιτρέψουν στη βιομηχανία να προετοιμασθεί γιάυτό το πλέον ανταγωνιστικό περιβάλλον. Ωστόσο, κατά τα τέλη του έτους 1999, η Επιτροπή θα συντάξει έκθεση παρακολούθησης απευθυνόμενη προς το Συμβούλιο για την παγκόσμια κατάσταση της ναυπηγικής βιομηχανίας. Η έκθεση θα αναφέρει αν τα ευρωπαϊκά ναυπηγεία έχουν θιγεί από αθέμιτες πρακτικές και θα προτείνει, αν αποδειχθεί αναγκαίο, τα κατάλληλα μέτρα.

Όμως η αποκατάσταση του θεμιτού ανταγωνισμού σε παγκόσμιο επίπεδο παρακωλύεται ενόσω δεν υλοποιείται η συμφωνία του ΟΟΣΑ, η οποία δεν έχει ακόμα επικυρωθεί από τις Ηνωμένες Πολιτείες. Λαμβανομένης υπόψη της οριακής σημασίας των Ηνωμένων Πολιτειών στον τομέα αυτόν, μια λύση θα ήταν η τετραμερής εφαρμογή της συμφωνίας χωρίς τις Ηνωμένες Πολιτείες. Η προοπτική αυτή δεν έχει ωστόσο λάβει, ούτε από την πλευρά της ευρωπαϊκής βιομηχανίας ούτε από ορισμένα κράτη μέλη, την αναγκαία υποστήριξη.

Παρά τις αντίξοες συνθήκες, η Επιτροπή συνεχίζει τις προσπάθειές της για την επιβολή της διεθνούς πειθαρχίας στον τομέα αυτό. Στο μεταξύ, η Επιτροπή είναι διατεθειμένη να εξετάσει κάθε καταγγελία κατά των επιδοτήσεων από την πλευρά της ευρωπαϊκής βιομηχανίας, ή να χρησιμοποιήσει οποιοδήποτε άλλο μέσο εμπορικής πολιτικής όσον αφορά την εφαρμογή αθέμιτων εμπορικών πρακτικών αν της παρείχοντο επαρκή αποδεικτικά στοιχεία.

(1) ΕΕ C 304 της 2.10.1998, σελ. 36.

(2) ΕΕ C 304 της 2.10.1998.

(3) ΕΕ C 341 της 29.11.1999, σελ. 77.